次韻季共再賦
作者：周紫芝
朝代：宋

paragraphs: 寒深方閉門，雪重忽滿屋。
誰能起僵臥，賴此陽春曲。
曲高雖和寡，喜甚得所欲。
心知夜光珠，大勝煖花玉。
歌君窈窕詞，侑我荔枝綠。
頗疑蝸牛廬，忽作駝裘燠。
窮兒偶作富，貧固不待逐。
我老况才盡，文字羞二陸。
上水船苦遲，脱手彈驚速。
寒如蝟張毛，癡類烏棲木。
兒時弄筆手，老欲袖間縮。
打窗聽悉窣，坐睡便清熟。
瞑想西湖雪，已没孤山麓。
那知公是時，洗鉢飯僧粥。
灞橋風雪驢，並酌不相屬。
政如冠上貂，難使狗尾續。
病骨尚畏寒，少待吹嶰竹。
春山走倭遲，呼客慰窮獨。
新游亦不惡，舊觀疑可復。
歡知當有餘，飲豈歎不足。
述作付陶謝，囊囊歸自束。
相從笑癡兒，日暮方生局。